stanford-oval/wikipedia huggingface dataset:
מודל הדיסק של פואנקרה

דיסק פואנקרה עם קווים מקבילים היפרבוליים
בגאומטריה, מודל הדיסק של פואנקרה, הנקרא גם מודל הדיסק הקונפורמי, הוא מודל של גאומטריה היפרבולית דו-ממדית שבו כל הנקודות נמצאות בתוך דיסק היחידה הפתוח, וקווים ישרים הם קשתות מעגליות הכלולות בתוך הדיסק שהן אורתוגונליות לדיסק היחידה, או קטרים של מעגל היחידה.
יחד עם מודל בלטראמי-קליין ומודל חצי-המרחב של פואנקרה, המודל הוצע לראשונה על ידי אאוג'ניו בלטראמי שהשתמש במודלים אלה כדי להראות שהגאומטריה ההיפרבולית עקבית יחד עם הגאומטריה האוקלידית (כלומר, גאומטריה היפרבולית היא עקבית אם ורק אם הגאומטריה האוקלידית עקבית). המודל נקרא על שמו של אנרי פואנקרה, מכיוון שגילויו מחדש של הייצוג הזה ארבע עשרה שנים מאוחר יותר הפך להיות ידוע יותר מהיצירה המקורית של בלטראמי.
מודל הכדור של פואנקרה הוא המודל הדומה עבור גאומטריה היפרבולית בת n ממדים (3 ממדים או יותר), שבו נקודות הגאומטריה נמצאות בכדור יחידה n- ממדי.
היסטוריה

מודל הדיסק הוצג לראשונה על ידי ברנהרד רימן בהרצאה משנת 1854 (שפורסמה ב-1868), אשר שימשה השראה למאמר מ-1868 של בלטראמי. המודל זכה לפרסום נרחב בעקבות הצגתו של פואנקרה את המודל בחיבורו הפילוסופי, "מדע והיפותזה" משנת 1905. שם הוא מתאר עולם, הידוע כיום כדיסק פואנקרה, שבו המרחב היה אוקלידי, אבל נראה ליושביו כממלא את האקסיומות של הגאומטריה ההיפרבולית:
נניח, למשל, עולם מוקף בכדור גדול וכפוף לחוקים הבאים: הטמפרטורה אינה אחידה; היא הגבוהה ביותר במרכז הכדור, ויורדת בהדרגה ככל שאנו מתקדמים לכיוון היקף הכדור, שם היא אפס מוחלט. החוק של טמפרטורה זו הוא כדלקמן: אם  R הוא הרדיוס של הכדור, ו  r המרחק של נקודה כלשהי מהמרכז, הטמפרטורה המוחלטת תהיה פרופורציונלית ל  R^{2}-r^{2}...
אם הם בונים גאומטריה, היא לא תהיה כמו שלנו, שהיא חקר תנועות המוצקים הבלתי משתנים שלנו; היא תהיה המחקר של שינויי מיקום שהם יובדלו בכך, ויהיו 'תזוזות לא אוקלידיות', וזו תהיה גאומטריה לא אוקלידית. כך שליצורים כמונו, שהתחנכו בעולם כזה, לא תהיה אותה גאומטריה כמו שלנו."
הדיסק של פואנקרה הווה עדות חשובה להשערה שהבחירה בגאומטריה מרחבית (כאשר הבחירה באותם זמנים הייתה הגאומטריה האוקלידית והיא בלבד), הינה קונבנציונלית ולא עובדתית. גישתו של פואנקרה הייתה בעלת חשיבות מרכזית בדיונים הפילוסופיים המשפיעים של רודולף קרנפ ושל הנס רייכנבאך.
קווים ומרחק

קווים ישרים היפרבוליים, או גיאודזים, מורכבים מכל הקשתות של מעגלים אוקלידיים הכלולים בתוך הדיסק, שהם אורתוגונלים לגבול הדיסק, בתוספת כל הקטרים של הדיסק.
המרחקים במודל זה הם מרחקי קיילי-קליין: בהינתן שתי נקודות נפרדות p ו-q בתוך הדיסק, הקו ההיפרבולי הייחודי המחבר אותן חוצה את השפה בשתי נקודות אידיאליות, a ו-b . נסדר אותן כך שהנקודות יהיו לפי הסדר, a, p, q, b, כלומר כך ש:  |aq|>|ap|,|pb|>|qb| . המרחק ההיפרבולי בין p ל-q הוא אז:
d(p,q)=\ln {\frac {\left|aq\right|\,\left|pb\right|}{\left|ap\right|\,\left|qb\right|}}.
הפסים האנכיים בנוסחה מציינים את האורך האוקלידי של קטע הקו המחבר את הנקודות ביניהן במודל (לא לאורך קשת המעגל); ln הוא הלוגריתם הטבעי.
הערות שוליים

↑  Penrose, Roger (2004). The Road To Reality: A Complete Guide to the Laws of the Universe. Great Britain: Jonathan Cape. p. 45. ISBN 0-224-04447-8.
↑  Milnor, John W. "Hyperbolic geometry: the first 150 years." Bulletin of the American Mathematical Society 6, no. 1 (1982): 9-24.
↑  Poincaré, Henri (1905). Science and hypothesis. Robarts - University of Toronto. London W. Scott.
↑  Poincaré, Henri (1905). Science and hypothesis. Robarts - University of Toronto. London W. Scott. pp. 65–68.
↑  Carus, A. W.; Friedman, Michael; Kienzler, Wolfgang; Richardson, Alan; Schlotter, Sven (2019-06-25). Rudolf Carnap: Early Writings: The Collected Works of Rudolf Carnap, Volume 1 (באנגלית). Oxford University Press. ISBN 978-0-19-106526-2.
↑  Reichenbach, Hans (2012-03-13). The Philosophy of Space and Time (באנגלית). Courier Corporation. ISBN 978-0-486-13803-9.
↑  Berger, Marcel (1987). "9.6 The Poincaré Model". Geometry II. תורגם ע"י Cole, M.; Levy, S. Springer. p. 339.
דיסק Poincaré עם 3 קווים ישרים אולטרה-מקבילים (היפרבוליים).
Femme Fatale Tour

Femme Fatale Tour הוא סיבוב ההופעות השמיני של זמרת הפופ האמריקנית בריטני ספירס, שליווה את אלבומה השביעי Femme Fatale.
גרסת הDVD של המופע הופצה בנובמבר 2011 תחת השם Britney Spears Live: The Femme Fatale Tour.
רקע ופיתוח

ב-29 במרץ 2011, יום צאתו של האלבום, הודיעה ספירס באופן רשמי שהיא תצא בתחילת הקיץ לסיבוב הופעות חדש, תחילה רק בגבולות ארצות הברית. סיבוב ההופעות אמור היה להיות בשיתופו של אנריקה איגלסיאס כאורח במופע, אך ההסכם בוטל.
ספירס הכריזה ב-12 באפריל באתרה הרשמי שהיא תארח את הזמרת ניקי מינאז' בסיבוב ההופעות בתור מופע פתיחה בגבולות ארצות הברית. בנוסף, הלהקה "Jessie and the Toy Boys" וה־DJ "פול די" שימשו כמופע חימום במרבית ההופעות מחוץ לארצות הברית. סיבוב ההופעות החל ב-16 ביולי 2011 בסקרמנטו, בירת קליפורניה.
לאחר סיום ההופעות בארצות הברית, הופיעה ספירס בקנדה, באירופה ובדרום אמריקה.
במצעד החצי שנתי של בילבורד שנערך בתחילת חודש יולי 2012, זכתה ספירס בארבע קטגוריות, בהן סיבוב ההופעות הטוב ביותר על סיבוב הופעות זה, ברוב של 48.5 אחוזים מההצבעות. גם במצעד סיכום השנה של הבילבורד נבחר סיבוב ההופעות כסיבוב ההופעות הטוב ביותר לשנת 2011 עם רוב מוחלט של 57 אחוזים מן הקולות.
מהלך המופע

למופע נבחרו להיטיה הגדולים של ספירס מאלבומיה הקודמים שלא נכללו בסיבוב ההופעות הקודם, ומספר שירים מתוך האלבום Femme Fatale במטרה לקדמו. מרבית השירים איתם הופיעה ספירס עברו עריכה שונה מגרסת האלבום. לראשונה מזה מספר שנים, ספירס שרה חי ברוב חלקי המופע, אך לוותה בפלייבק צמוד. למרות זאת, בגרסת הDVD של המופע מופיעות גרסאות הפלייבק ולא שירה חיה. לעומת סיבוב ההופעות הקודם של ספירס, הריקודים המופע היו פשוטים ונוחים יחסית לביצוע, על מנת להקל על ספירס לשיר תוך כדי.
הרקדנים שהופיעו עם ספירס נבחרו באודישנים קפדניים עוד בשלהי שנת 2011, והם מלווים את ספירס גם בכל הקליפים לשירים מהאלבום.
מהלך המופע > שירים במופע

את המופע פתח הסינגל הראשון מהאלבום Hold It Against Me, וספירס יצאה לבמה דרך המסך שנחצה לשניים. בשיר הבא אחריו, Up N Down, הופיעה ספירס בתוך כלוב יחד עם כל הרקדניות שלה. את המערכה הראשונה סוגר השיר 3.
במערכה השנייה, בשיר Lace and Leather הועלה לבמה מעריץ, וספריס ביצעה בו ריקוד חשפנות ולבסוף קפצה על כתפיו. בין היתר השתתפו בקטע הזה ארוסה דאז ג׳ייסון, את ג'ו ג'ונאס ואת Dj Pauly D. בשיר If U Seek Amy הופיעה ספירס עם שמלה לבנה ורחבה ומתחתיה הדף אוויר והשמלה עלתה וחשפה את אזוריה המוצנעים, כמחווה למרילין מונרו בסרט חטא על סף ביתך. השיר Gimme More עבר עיבוד בסגנון מצרי וספירס הופיעה כאשר היא שטה בספינה בתור אלה מצרית.
עבור המופע ספירס הקליטה חידוש לשיר Burning Up של מדונה, במופע היא הופיעה איתו על גיטרה חשמלית ענקית שמסתובבת במקומה. הקטע הוסר בהמשך סיבוב ההופעות מטעמי בטיחות. בשיר I Wanna Go העלתה ספירס לבמה מעריצים שרקדו יחד איתה.
את המופע חותמים השירים Toxic, בהופעה בסגנון יפני ו-Till the World Ends בו על הבמה הותקן עמוד חשמל שממנו "המריאה" ספירס אל מעל הקהל באולם.
מהלך המופע > שיתופי פעולה ואירוח

במופע החימום של ניקי מינאז' עלה הזמר דרייק להופיע יחד עם מינאז׳, וגם במקרה בודד השתתף הזמר קניה וסט עם השיר המשותף שלהם, Monster. ספירס עצמה הופיעה עם הזמרת העולה סאבי, בשיר המשותף שלהן מתוך האלבום, (Drop Dead) ‏Beautiful.
ברוב ההופעות בצפון אמריקה, הצטרפה מינאז׳ לשיר הסיום Till the World Ends ברמיקס המשותף שלהן, בפסקת הראפ שלה.
מהלך המופע > מופעי חימום

"ניקי מינאז'" - צפון אמריקה - אירוח נוסף דרייק, קניה וסט
"Jessie and the Toy Boys" - צפון אמריקה
"Nervo" - צפון אמריקה
"DJ Pauly D" - צפון אמריקה
"ג'ו ג'ונאס" - אירופה
"Destinee & Pari" - צפון אמריקה
"The Wanted" - מנצ'סטר
"האווי דורו" - דרום אמריקה
"טין אנג'לס" - ארגנטינה
רשימת השירים

במהלך סיבוב ההופעות Femme Fatale Tour ספירס הופיעה עם כ־18 שירים וביניהם קטעי מעבר:
"Femme Fatale" (וידאו מעבר)
"Hold It Against Me"
"Up N' Down"
"3"
"Piece of Me"
"Sweet Seduction" (קטע מעבר עם סמפול של השיר "My Prerogative")
"How I Roll"
"(Big Fat Bass (Feat. Will.i.am"
"Lace and Leather"
"Temptress" (וידאו מעבר)
"Gimme More"
"(Drop Dead (Beautiful" (הופיעה עם סאבי בתאריכים נבחרים בצפון אמריקה)
"‏He About To Lose Me" (בוצע בתאריכים נבחרים החל מ-1 ביולי)
"(Arabian Remix) ‏Boys"
"Don't Let Me Be the Last to Know" (בוצע לפני Boys אחרי ה-1 ביולי)
"Code Name: Trouble" (וידאו מעבר)
"Baby One More Time"/"S&M"
"Trouble For Me"
"I'm a Slave 4 U"
‏"Burning Up" (בוצע עד 15 ביולי)
"I Wanna Go"
"Womanizer"
"Sexy Assassin" (וידאו מעבר עם סימפול השיר Scary)
"(Peter Rauhofer Reconstruction Mix Edit) ‏Toxic"
"(The Femme Fatale Remix) ‏Till the World Ends"
בריטני מופיעה עם השיר How I Roll עם כל רקדניה בסיבוב ההופעות Femme Fatale Tour
בריטני ספירס מופיעה עם השיר Up N' Down במהלך Femme Fatale Tour
ספירס מופיעה עם השיר Hold It Against Me בסיבוב ההופעות Femme Fatale Tour בטורונטו בצילומי ה-DVD של הטור
בריטני ספירס מופיעה עם ניקי מינאז' בסיבוב ההופעות Femme Fatale Tour בשיר Till the World Ends בגרסת רימקס
קאתי הדי

קאתרין ג'ין "קאתי" הדי-סילבר-דרם (באנגלית: Kathryn Jean "Kathy" Heddy-Silver-Drum; נולדה ב-4 בפברואר 1958) היא שחיינית עבר אמריקאית, אלופת עולם (קאלי 1975) במשחה ל-200 מטר מעורב אישי, אלופת אמריקה (מקסיקו סיטי 1975) במשחים ל-400 מטר חופשי, 200 מטר מעורב אישי ו-400 מטר מעורב אישי ושיאנית עולם במשחה שליחות 4x100 מטר חופשי.
ביוגרפיה

הדי נולדה בסירקיוז, ניו יורק וגדלה בסאמיט, ניו ג'רזי. היא החלה לשחות בגיל 7.
ביוגרפיה > 1973

באליפות העולם הראשונה שנערכה בבלגרד, יוגוסלביה, בשנת 1973 זכתה הדי בשתי מדליות, כסף וארד. מדליית כסף במשחה שליחות 4x100 מטר חופשי ביחד עם קים פייטון, הת'ר גרינווד ושירלי בבשוף בתוצאה של 3:55.52 דקות, אחרי גרמניה המזרחית שקבעה שיא עולם חדש של 3:52.45 דקות ולפני גרמניה המערבית (3:58.88 דקות) ומדליית ארד במשחה ל-200 מטר מעורב אישי בתוצאה של 2:23.84 דקות, אחרי אנדריאה היבנר שקבעה שיא עולם חדש של 2:20.51 דקות, וקורנליה אנדר (2:21.21 דקות), שתיהן מגרמניה המזרחית. נוסף לכך, היא סיימה במקום שביעי במשחה ל-100 מטר חופשי בתוצאה של 59.90 שניות.
ביוגרפיה > 1974 > שיאנית עולם

בתחרות שנערכה בקונקורד, קליפורניה ב-31 באוגוסט 1974 קבעה במשחה שליחות 4x100 מטר חופשי ביחד עם אן מרשל, קים פייטון ושירלי בבשוף שיא עולם חדש של 3:51.99 דקות, שיפור לשיא העולם בן השנה של גרמניה המזרחית (3:52.45 דקות). שיא זה החזיק מעמד כשנה ונשבר על ידי בנות גרמניה המזרחית באליפות העולם (3:49.37 דקות).
ביוגרפיה > 1975 > אלופת עולם

באליפות העולם שנערכה בקאלי, קולומביה, בשנת 1975 זכתה הדי בארבע מדליות: זהב, כסף, ושתי מדליות ארד. פרט לארבע מדליות זהב שזכו בהן שחייניות הגוש המערבי, שירלי בבשוף (2), הדי (1) מארצות הברית וג'ניפר טורול (1) מאוסטרליה, שחייניות גרמניה המזרחית זכו בכל יתר 10 מדליות הזהב. מדליית זהב במשחה ל-200 מטר מעורב אישי בשיא אליפות חדש של 2:19.80 דקות, לפני אולריקה טאובר (2:20.40 דקות) ואנגלה פרנקה (2:20.81 דקות), שתיהן מגרמניה המזרחית. מדליית כסף במשחה שליחות 4x100 מטר מעורב אישי ביחד עם קארן ריזר, קלי פאוול ושירלי בבשוף בתוצאה של 3:50.74 דקות, אחרי גרמניה המזרחית שקבעה שיא עולם חדש של 3:49.37 דקות ולפני קנדה (3:53.37 דקות). מדליות ארד, במשחה ל-400 מטר חופשי בתוצאה של 4:18.03 דקות, אחרי שירלי בבשוף שקבעה שיא אליפות חדש של 4:16.87 דקות וג'ניפר טורול (4:17.88 דקות) ובמשחה ל-400 מטר מעורב אישי בתוצאה של 5:00.46 דקות, אחרי אולריקה טאובר שקבעה שיא אליפות חדש של 4:52.76 דקות וקרלה לינקה (4:57.83 דקות) אף היא מגרמניה המזרחית. נוסף לכך, היא סיימה במקום רביעי במשחה ל-100 מטר חופשי בתוצאה של 58.21 שניות, מאית השנייה פחות ממדליית ארד.
ביוגרפיה > 1975 > אלופת אמריקה

במשחקים הפאן-אמריקאיים שנערכו במקסיקו סיטי באוקטובר אותה שנה היא זכתה ב-4 מדליות זהב, במשחה ל-400 מטר חופשי בשיא משחקים חדש של 4:23.00 דקות, במשחה ל-200 מטר מעורב אישי בתוצאה של 2:22.22 דקות, במשחה ל-400 מטר מעורב אישי בתוצאה של 5:06.05 דקות ובמשחה שליחות 4X100 מטר חופשי בתוצאה של 3:53.31 דקות.
ביוגרפיה > 1976

באולימפיאדת מונטריאול (1976) סיימה הדי במקום חמישי במשחה ל-400 מטר חופשי בתוצאה של 4:15.50 דקות.
חיים אישיים

בתה של הדי, לורן "לולו" סילבר(אנ'), היא שחקנית עבר בנבחרת ארצות הברית בכדורמים. בשנת 2011 הבחינה בתה במשהו שונה בעין השמאלית של אמה, שהתברר כגידול ממאיר מאחורי גלגל העין. במהלך הניתוח נאלצו הרופאים לכרות את עינה. היא עברה הקרנה וכימותרפיה, אך שרדה את המחלה.
המשחק בקוביא

המשחק בקוביא ביהדות מתאר פעילות שנעשית באמצעות קוביות משחק או אבנים דמויי קובייה, שנועדו לשמש להימורים. המונח מתייחס בעיקר לעיסוק במשחקי מזל, שבהם תוצאת המשחק לא תלויה בכישוריו של השחקן, אלא במזל בלבד. משחקים אלו היו נפוצים בימי הבית השני, ונמצא כי קוביות משחק נתגלו באתרים ארכאולוגיים שונים בארץ ישראל, כגון בקבר יאסון ובמצדה.
הגישה ההלכתית והפסיקה

ביהדות, המשחק בקוביה נתפס כעיסוק לא ראוי, בעיקר כאשר הפך לעיסוק עיקרי של אדם. חכמים במשנה הציבו את המשחק בקוביה כפעילות פסולה לעדות ולדון. הסיבה לכך היא שהתפיסה הייתה כי המשחקים הללו מבוססים על מזל ואקראיות, ולא על עבודה או יישוב העולם. כמו כן, נטען כי העוסקים בכך חשודים בהונאה ובגזל, שכן הם זוכים בכספי אחרים ללא הסכמתם המלאה,במשנה, במשנה במסכת סנהדרין, יש התייחסות לפסול לעדות של "המשחקים בקוביה", וחשיבות זו נמסרה גם בהקשרים משפטיים ודתיים. משחקים אלו היו נחשבים לעיסוק חסר ערך, והיו נתפסים ככאלה שמסיטים את האדם ממסלול חיים תורני.
ראו גם

אסמכתא
לקריאה נוספת

הטלת גורל, אלוהים ואדם במסורת היהודית, שרגא בר און, הוצאת אוניברסיטת בר-אילן מכון שלום הרטמן, שנת 2020.
הערות שוליים

↑  שרגא בר און, הטלת גורל, אלוהים ואדם במסורת היהודית, הוצאת אוניברסיטת בר אילן מכון שלום הרטמן, 2020
↑  משחק בקוביה באתר ויקישיבה
↑  מסכת סנהדרין
סיפוח

ערך זה עוסק במושג המדיני. אם התכוונתם לתגובה הכימית, ראו .
סיפוח מדיני הוא צירוף חוקי-פורמלי של שטח מסוים לישות פוליטית אחרת לשם יצירת ריבונות על השטח החדש. בניגוד לכיבוש, בסיפוח השטח משתייך למדינה הכובשת דה יורה ולא רק דה פקטו. בניגוד למקרה של מסירת שטחים, שבו טריטוריה ניתנת או נמכרת לישות פוליטית אחרת באמצעות הסכם, או במקרה של מיזוג פוליטי, שבו נשאלים שני הצדדים לדעתם על המיזוג, סיפוח הוא צעד חד צדדי שבו מדינה משתלטת על שטח.
היסטוריה

על פי עקרונות המשפט הבינלאומי, כפי שהיה נהוג עד מלחמת העולם השנייה, ניתנה זכות הכיבוש לכוח צבאי שניצח בעימות מזוין, כולל החלת כיבוש צבאי או סיפוח. במהלך מלחמת העולם השנייה, סיפוח היה אמצעי דרכו איבדו אוכלוסיות שלמות את ההגנות שלהן כאוכלוסיות בשטח כבוש על פי החוק הבין-לאומי.
מלחמת העולם השנייה ותוצאותיה גרמו לשינוי ביחסה של הקהילה הבינלאומית למקרי כיבוש וסיפוח. בעקרונות המשפט הבינלאומי שנוסחו במהלך משפטי נירנברג נקבע איסור על מלחמה תוקפנית. גישה דומה באה לידי ביטוי בהצהרות שונות של מנהיגי המעצמות ובשורה של החלטות בעצרת הכללית של האו"ם, בהן החלטה 3314. שינויים נוספים במשפט הבינלאומי, כדוגמת אמנת ז'נבה הרביעית, מקשים על מדינות כובשות לעקוף את החוק הבינלאומי באמצעות סיפוח, לכן סיפוח של חבל ארץ אפשרי רק כאשר המדינה לה היה שייך חבל הארץ חדלה מלהתקיים.
סיפוח במדינת ישראל

ב-1949 סיפחה ממשלת ישראל, לאור הסכמי שביתת הנשק עם ירדן, את יישובי ואדי עארה לשטחה. סיפוח זה מוכר מבחינה בינלאומית.
לאחר 1967 עלתה סוגיית סיפוח השטחים שנכבשו במלחמת ששת הימים. למרות חוק יסוד: ירושלים בירת ישראל וחוק הגולן, רוב המדינות והארגונים הבינלאומיים אינם מכירים דה יורה בירושלים כבירת ישראל, ולא מקבלים את סיפוח מזרח ירושלים ורמת הגולן.
קיימים בישראל גורמים הקוראים לסיפוח יהודה ושומרון למדינת ישראל, באופן מלא או חלקי. מפלגת הבית היהודי למשל, קוראת לסיפוח שטח C בו נכללים כל היישובים היהודיים ביש"ע והחלה מלאה של החוק והריבונות הישראלית עליהם.
בשנת 2013 הוקמה "השדולה להחלת החוק הישראלי ביהודה ושומרון" בכנסת. מירי רגב, ממקימות השדולה, אמרה: "אני לחלוטין לא מאמינה באופציה של שתי מדינות לשני עמים, וכפי שהחלנו את החוק הישראלי ברמת הגולן ובמזרח ירושלים, שום דבר לא אמור למנוע מאיתנו את החלת החוק הישראלי גם על היישובים היהודיים ביהודה ושומרון. זאת אמורה להיות תשובת הנגד שלנו לחרם של האיחוד האירופי, שיש בו משום התערבות מקוממת בענייניה הפנימיים של המדינה. אם בריטניה ממשיכה לשלוט באיי פוקלנד רק בגלל הנפט, שתיטול קורה מבין עיניה לפני שתנזוף בישראל".
במאי 2016 פתחה מועצת יש"ע בקמפיין למען החלת החוק הישראלי על העיר מעלה אדומים שבסמוך לירושלים. תחת הכותרת "מעלה אדומים תחילה", הציגו במועצה סקר שנעשה, לפיו 78% מהאוכלוסייה היהודית משוכנעים כי על ישראל להחיל את ריבונותה על מעלה אדומים גם ללא הסכם עם הפלסטינים. בעקבות תמיכה של שרים וחברי כנסת רבים מהימין הישראלי, הונחה בחודש אוגוסט של אותה שנה הצעת חוק להחלת הריבונות על מעלה אדומים. לבסוף, הוריד ראש הממשלה בנימין נתניהו את עניין סיפוח מעלה אדומים מהפרק, לאחר שביקש לחכות לכניסתו של נשיא ארצות הברית דונלד טראמפ לתפקידו בבית הלבן.
בהמשך, התרחב הקמפיין וביקש לספח בחוק הישראלי את כל שטח C. שיא הקמפין היה נסיעתו של ראש הממשלה נתניהו לבית הלבן בוושינגטון, שם במסגרת חשיפת תוכנית השלום של הנשיא טראמפ, אמר כי יחיל את הריבונות הישראלית על ההתנחלויות ביהודה ושומרון בשבוע שלאחר מכן, דבר שלא קרה.
דוגמאות בהיסטוריה

סיפוח יהודה ושומרון ומזרח ירושלים לירדן
סיפוח אלג'יריה לצרפת
סיפוח מערב גינאה החדשה לאינדונזיה
סיפוח סהרה המערבית למרוקו
ראו גם

חוק רמת הגולן
חוק יסוד ירושלים
סיפוח יהודה ושומרון למדינת ישראל
הערות שוליים

↑  יעקב בר-און, ‏מירי רגב נגד הביקורות: אני לא קיצונית, ואין לי עור של פיל, באתר מעריב אונליין, 23 ביולי 2013
↑  78% בעד ריבונות במעלה אדומים, באתר ערוץ 7
↑  השר כץ: ריבונות במעלה אדומים בהקדם, באתר ערוץ 7
↑  החלת הריבונות: מניהול סכסוך להכרעתו, באתר ערוץ 7
↑  מאוחדים בדרישה: מעלה אדומים ישראלית, באתר ערוץ 7
↑  טל שלו‏, מחכים לטראמפ: כל הצעות החוק של הימין לסיפוח יהודה ושומרון, באתר וואלה, 26 בדצמבר 2016
↑  נתניהו לשרים: בלי הצהרות, ייתכן מהלך נוסף עד 20 בינואר, באתר ynet, 25 בדצמבר 2016
| --- | --- |
בקרת זהויות :  NLI: 987007294847705171  BNE: XX531564  BnF: cb11946288x (data)  GND: 4136010-2  LCCN: sh85005350  NKC: ph684287  SUDOC: 027416976
טרזן – דמויות

עמוד זה כולל דמויות מטרילוגיית סרטי "טרזן" של דיסני.
בסרט "טרזן" (1999)

טרזן – תינוק שננטש בג'ונגל אחרי שהוריו שנהרגים על ידי הנמרה האכזרית סאבור. קאלה מוצאת אותו ומאמצת אותו כבנה.
ג'יין – חברתו הטובה של טרזן, שבתחילת הסרט ניצלת על ידי טרזן לאחר שהלכה לשוטט בג'ונגל לבדה. לקראת סוף הסרט היא רוצה לחזור לאנגליה, אך בסופו של דבר מחליטה להישאר עם טרזן והגורילות.
קאלה – גורילה טובת לב שמאמצת את טרזן לאחר שהוריו נהרגו.
טרק – טרק היא קופה שובבה שנמצאת בשבט הגורילות בג'ונגל, וכשטרזן גדל, הוא מתחבר אליה ואל טנטור הפיל האפריקני. טרק בדרך כלל משתדלת להגן על טרזן (עוד מילדותו) מפני אויבים שהם פוגשים. כשטרזן מתבגר, פוגש את ג'יין ומתחבר אליה, טרק וטנטור מתרחקים מהם אבל כשטרזן וג'יין נתפסים על ידי קלייטון בספינה הם באים לעזור להם ומחלצים אותם.
טנטור – פיל אפריקאי, חבר טוב של טרזן וטרק. טנטור מפחד ממים אבל אמיץ בלעזור לאחרים וכך עושה לקראת סוף הסרט כשהוא עוזר לטרזן לשחרר את הקופים מהכלובים של הציידים.
קרצ'ק – מנהיג שבט הגורילות שמסכים להשאיר את טרזן אף על פי שהוא לא מחבב אותו. במהלך הסרט כשטרזן מציל אותם מהציידים קרצ'ק מבין שטרזן אכן שייך אליהם.
פרופסור פורטר – אביה של ג'יין שחוקר עימה את הגורילות בג'ונגל.
קלייטון – צייד שמדריך את ג'יין ופרופסור פרוטר בג'ונגל. כדי שילמדו על הגורילות ובמשך הסרט כשטרזן בא עם ג'יין ואביה לאנגליה באונייה הוא תופס אותם אבל בסוף הם חומקים ממנו ובסוף נהרג במהלך המרדף שלו אחרי טרזן.
סאבור – נמרה אכזרית שטרפה את הוריו של טרזן ואת בנם של קרצ'ק וקאלה. נהרגה לבסוף על ידי טרזן.
מונגו ופלינט – בניה של קאלה ואחיו החורגים של טרזן.
בסרט "טרזן 2" (2005)

זאגור – קוף זקן שכולם חושבים שהוא "מפלצת". במהלך הסרט טרזן עוקב אחריו והם הופכים לחברים טובים.
אמא גונדה – גורילה שלא קשורה כלל לשבט הגורילות של קרצ'ק. גרה בעיצומו של הג'ונגל ויש לה שני בנים: אוטו וקאגו.
אוטו וקאגו – הילדים של גונדה, הם אחים גורילות שמקפידים לריב אחד עם השני, הם מתעללים בחיות עד שאמם כועסת עליהם.
דניאל ריקארדו

דניאל ג'וזף ריקארדו (באנגלית: Daniel Joseph Ricciardo, נהגה כריקארדו; נולד ב-1 ביולי 1989) הוא נהג מרוצים אוסטרלי שהתחרה במשך 15 עונות באליפות הפורמולה 1. בשנת 2009 זכה באליפות בריטניה בפורמולה 3. ריקארדו נודע בשל אישיותו הססגונית ובעל אופי בדרני במיוחד. מכונה "גירית הדבש" ("the honey badger").
קריירת מרוצים > שנים ראשונות

ריקארדו נולד בפרת', אוסטרליה המערבית ובגיל תשע החל להתחרות בקארטינג. בשנת 2005 החל להתחרות בסבב הפורמולה פורד של אוסטרליה המערבית וסיים את העונה במקום השמיני. שנה לאחר מכן זכה במלגה להשתתפות בסבב הפורמולה ב.מ.וו אסיה במסגרת קבוצת אירואסיה מוטורספורט. בעונת הבכורה שלו בסבב השיג שני ניצחונות ופול פוזישן ואת העונה סיים במקום השלישי. במהלך שנת 2007 עבר להתחרות בפורמולה רנו והתחרה במקביל גם בסבב האירופאי (4 מרוצים) וגם בסבב האיטלקי (14 מרוצים). שנה לאחר מכן המשיך להתחרות בסבב האירופאי ובמקביל התחרה בסבב המערב-אירופאי.
במהלך עונת 2008 ערך את הופעה הבכורה בפורמולה 3, כשהשתתף במרוץ בנורבורגרינג במסגרת סבב האליפות האירופאי. שנה לאחר מכן הצטרף לאליפות בריטניה בפורמולה 3, הוא ניצח שישה מרוצים והשיג מספר זהה של פודיומים וזכה בתואר האליפות. לאחר הזכייה באליפות עשה עוד צעד בדרך לקטגוריה הבכירה ועבר להתחרות בקבוצת Tech1 הצרפתית בסבב הפורמולה רנו 3.5. בעונת הבכורה רשם שמונה זינוקים מהפול פוזישן וארבעה ניצחונות. אל המרוץ האחרון בעונה הגיע בשוויון נקודות עם מיכאל אלשין הרוסי במקום הראשון. במרוץ עצמו סיים במקום השלישי, מקום אחד אחרי אלשין, שזכה בתואר בסופו של דבר. לקראת עונת 2011 נשאר בסבב, אך עבר להתחרות בקבוצת ISR הצ'כית. בעונה זאת לא הצליח לשחזר את ההצלחה מהעונה הראשונה, השיג רק ניצחון בודד וסיים במקום החמישי, בפער של כמעט מאה נקודות מהמקום הראשון.
קריירת מרוצים > פורמולה 1

בדצמבר 2009 ערך ריקארדו את נסיעת הבכורה שלו ברכב פורמולה 1 כשלקח חלק במבחנים שעשתה קבוצת רד בול לנהגים צעירים במסלול בחרס. ביום השלישי והאחרון לאימונים קבע את הזמן הטוב ביותר, בפער של יותר משנייה מהמקום השני. הישגים במבחנים הובילו את רד בול למנות את ריקארדו לנהג מחליף בקבוצה לצידו של ברנדון הארטלי. בנובמבר 2010 נבחר ריקארדו לייצג את רד בול במבחנים שנערכו לנהגים צעירים במסלול באבו דאבי. במבחנים הצליח לקבוע את שוב את הזמן הטוב ביותר, זמן שהיה מהיר ב-1.3 שניות מהזמן שקבע סבסטיאן פטל מוקדם יותר באותו שבוע. שבוע וחצי לאחר מכן מונה לנהג המחליף בקבוצת טורו רוסו.
קריירת מרוצים > פורמולה 1 > 2011: HRT

ב-30 ביוני 2011 הוחתם בקבוצת HRT כמחליפו של נריין קרת'יקיין. הופעת הבכורה שלו באליפות התקיימה עשרה ימים מאוחר יותר בגרנד פרי בריטניה אותו סיים במקום האחרון. במהלך העונה השתתף בעשרה מרוצים, מתוכם סיים שמונה, אך בכולם היה בין האחרונים ולא הצליח לצבור נקודות.
קריירת מרוצים > פורמולה 1 > 2012-2013: טורו רוסו

לקראת עונת 2012 חזר ריקארדו לקבוצת טורו רוסו, הפעם כאחד משני הנהגים המובילים בקבוצה. במרוץ פתיחת העונה סיים במקום התשיעי וצבר נקודות אליפות ראשונות בקריירה. במהלך העונה סיים עוד שלוש פעמים במקום התשיעי ופעמיים במקום העשירי וסיים את העונה במקום השמונה עשרה כשלזכותו עשר נקודות. בסיום העונה הוחתם לעונה נוספת, במהלכה הצליח להכפיל את מאזן הנקודות שצבר וסיים במקום הארבע עשרה בטבלת הנהגים.
קריירת מרוצים > פורמולה 1 > 2014–2018: רד בול

בסיום עונת 2013 הודיע מארק ובר, נהגה של קבוצת רד בול בשבע העונות האחרונות, על פרישה מהאליפות וריקארדו נקרא למלא את מקומו. עונת הבכורה בקבוצה האוסטרית הייתה מוצלחת מאוד - במרוץ פתיחת העונה זינק מהמקום השני, מקום עליו הצליח לשמור לאורך כל המרוץ, אך בסופו של דבר התוצאה נפסלה עקב שימוש ביותר דלק מהמותר. אחרי שישה מרוצים, שבכולם ניצחו נהגי קבוצת מרצדס, קטע ריקארדו את הרצף בגרנד פרי הקנדי לאחר שרשם ניצחון בכורה באליפות. בהמשך העונה הצליח לנצח את נהגי מרצדס פעמיים רצופות בהונגריה ובלגיה והיה לנהג היחיד שמנצח מרוץ במהלך העונה מלבד נהגי הקבוצה הגרמנית. את העונה סיים במקום השלישי, כשלזכותו 238 נקודות.
בפברואר 2015 השתתף כאורח בתוכנית טופ גיר וקבע את הזמן הטוב ביותר להקפת מסלול שקבע נהג פורמולה 1 בתולדות התוכנית.
בעונת 2015 לא הצליח לשחזר את ההצלחה של העונה הקודמת ולאורך כל העונה הצליח להשיג רק שני פודיומים, לעומת שמונה בעונה הקודמת, ללא אף ניצחון. את העונה סיים במקום השמיני, מקום אחד מתחת לדניאיל קוויט, חברו לקבוצה. בפתיחת עונת 2016 שב להציג יכולת טובה, בגרנד פרי מונקו ניצח במקצה הדירוג וזינק לראשונה מהפול פוזישן. בתשעה מתוך עשרת המרוצים הראשונים בעונה צבר נקודות ומאזנו עמד על מאה נקודות, יותר ממה שהשיג לאורך כל העונה שעברה. קצב צבירת הנקודות התגבר ובחמשת המרוצים הבאים הגיע ארבע פעמים לפודיום ובגרנד פרי מלזיה ניצל פרישה מוקדמת של לואיס המילטון ורשם ניצחון. צבירת הנקודות נמשכה כשבארצות הברית ובמקסיקו סיים פעמיים במקום השלישי. בפעם השנייה בשלוש עונות סיים במקום השלישי אחרי צמד נהגי קבוצת מרצדס.
ריקארדו השיג רצף של חמישה פודיומים במחצית הראשונה של עונת 2017, כולל ניצחון בגרנד פרי אזרבייג'ן אליו זינק מהמקום העשירי. בהמשך העונה הגיע עוד ארבע פעמים לפודיום, אך פרישה בשלושה מתוך ארבעת המרוצים האחרונים בעונה הורידה אותו בדירוג למקום החמישי בסיום העונה.
קריירת מרוצים > פורמולה 1 > 2019–2020: רנו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
קריירת מרוצים > פורמולה 1 > 2021–2022: מקלארן

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
קריירת מרוצים > פורמולה 1 > 2023: רד בול ואלפאטאורי

ביולי השתתף במבחני הצמיגים שערכו פירלי במסלול סילברסטון כשהוא נוהג במכונית ה-RB19 של קבוצת רד בול. במהלך היום הודיעה קבוצת אלפאטאורי על שחרורו של ניק דה פריס, נהג הקבוצה, לאחר עשרה מרוצים ועל החתמתו של ריקארדו כמחליף עד לסיום העונה.
באימון השני לקראת גרנד פרי הולנד, המרוץ השלישי מאז חזרתו לקבוצה, שבר את שורש כף היד ולא יכול היה להמשיך להתחרות. את מקומו במרוץ תפס ליאם לוסון. ריקארדו שב למסלול בגרנד פרי ארצות הברית, לאחר שהחמיץ חמישה מרוצים. בגרנד פרי מקסיקו סיים במקום השביעי וצבר את הנקודות היחידות שלו בעונה, בסיומה דורג במקום ה-17.
בספטמבר, כשנותרו עוד 6 מרוצים לסיום העונה הודיעה הקבוצה על עזיבתו המיידית של ריקארדו, שהוחלף על ידי  ליאם לוסון